Om 'n huis alleen te koop - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Om 'n huis alleen te koop
Om 'n huis alleen te koop
Hoewel getroude paartjies steeds 'n groot persentasie eerstekopers in die mark uitmaak, is daar 'n groot getal mense wat dit alleen doen en 'n eiendom op hul eie koop. Adrian Goslett, streekdirekteur en HUB van RE/MAX of Southern Africa, sê dat hoewel die proses om 'n huis as alleeneienaar te koop aanvanklik afskrikwekkend kan lyk, dit in werklikheid 'n uiters goeie finansiële skuif kan wees as dit op die regte manier gedoen word.
Goslett gee 'n paar wenke om 'n sukses van die solohuissoek en –eiendomsbelegging te maak.
Vir die meeste mense sal die koop van 'n huis waarskynlik die grootste finansiële transaksie wees wat hulle ooit sal aangaan en dit is 'n uitstekende langtermynbelegging. Heel eerste is dit egter noodsaaklik om 'n bekostigbare begroting uit te werk en binne daardie limiete te bly. Wanneer daar besluit word wat bekostigbaar is, is dit noodsaaklik om al die herhalende maandelikse uitgawes soos huisinstandhouding en herstelwerk in ag te neem. Volgens Goslett is 'n ander belangrike aspek wanneer daar begroot word, om te bepaal hoeveel vir noodgevalle in 'n gebeurlikheidsfonds weggesit kan word. "Aangesien daar net een persoon sal wees wat vir die verbandterugbetaling verantwoordelik sal wees, moet genoeg geld gespaar word om onverwagte omstandighede of verlies van inkomste die hoof te bied," sê Goslett.
'n Bykomende faktor wat oorweeg moet word, is dat daar, as 'n solokoper, waarskynlik 'n kleiner begroting sal wees as in die geval van 'n paartjie wat hul spaargeld en inkomste bymekaar kan sit, en solokopers sal dus slim te werk moet gaan met hulle geld.
Wees slim en spaar vooruit
Goslett sê in die hedendaagse mark sal daar van die meeste kopers vereis word om 'n deposito van tussen 10% en 25% van die eiendom se koopprys te hê. "Dit is raadsaam om 'n deposito van minstens 10% te spaar, saam met genoeg geld vir al die ander koste verbonde aan huiskoop. Hierdie koste sluit in hereregte, huisversekering en verbandkoste," raai Goslett aan.
Kies die regte huis vir jou
Kopers se toekomsplanne sal grootliks bepaal watter tipe huis hulle die beste sal pas. "Soek jy na 'n huis met die potensiaal om aan te bou of bloot 'n kleiner beginhuis wat in die toekoms verhuur kan word? Die antwoord op hierdie vrae sal kopers help om hul soektog te beperk en presies die regte eiendom vir hul behoeftes te kry," sê Goslett.
Hy voeg by dat 'n deeltiteleiendom minder instandhouding sal beteken en moontlik 'n kleiner verbandterugbetaling; daar is egter die koste van die heffings om mee rekening te hou en ook die reëls en regulasies van die regspersoon. 'n Voltitelhuis gee aan kopers die vryheid om te doen wat hulle wil met hulle huis, maar dit kan minder veilig wees en duurder om in stand te hou.
Die werklikheid is dat kopers wat op hul eie koop dalk oor sekere aspekte en eienskappe sal moet kompromitteer. "Die ideaal is om na die ligging te kyk voor die eiendom self. 'n Eiendom kan opgeknap en verander word, maar sy ligging nie. Dit is belangrik om navorsing te doen oor die areas wat binne die begroting val en dan daarvandaan te werk. Om in 'n beter area te koop beteken dalk om 'n kleiner huis te koop, maar dit sal 'n slimmer belegging wees wat oor die lang termyn groter opbrengste sal gee," sê Goslett.
Bepaal die rede vir die koop
Gaan daar in die huis geleef word of is dit suiwer vir beleggingsdoeleindes? Die antwoord op hierdie vraag sal 'n groot invloed hê op die besluitnemingsproses. As die huis gekoop word as 'n primêre woning, sal die motiewe en redenering agter die besluite wat geneem word baie meer op emosie berus. "As die huis vir beleggingsdoeleindes is, sal die besluite suiwer op navorsing en logika berus, nie op emosie nie. Die koper sal moet koop in 'n area wat huurders sal lok, en wat naby openbare vervoer, geriewe en skole is," sê Goslett.
Vra hulp indien dit nodig is
Om 'n huis solo te koop, beteken nie dat elke besluit alleen geneem moet word nie. Familie en vriende wat al eiendom gekoop het, kan as klankborde dien en eerlike en objektiewe terugvoer gee. 'n Vooraanstaande, ervare professionele persoon in die eiendomsmark kan ook 'n waardevolle bate wees wat tydens die huiskoopproses leiding en advies kan gee. 'n Agent sal inligting kan gee oor die voorstede waarin hy werk en oor eiendomme wat die beste by die koper se leefstyl en begroting sal pas.
"Hoewel dit soms oorweldigend kan wees om 'n huis op jou eie te koop, behoort dit ook 'n opwindende tyd te wees. Dit gee kopers die geleentheid om hul eie besluite te neem en 'n huis te kies wat hulle graag wil koop," sluit Goslett af.